
     Innledning
    
   

   
    
     
     
     Bokens formål
    
   

   
    Studieemner med vekt på vitenskapelig tenkning og forskningsmetoder finnes i nesten alle fag ved høyere utdanningsinstitusjoner i Norge. Dette er logisk – innsikt i hvordan vi skaper ny og sikker kunnskap er selve kjernen i vitenskapelige metoder, og universiteter og høgskoler er steder hvor denne kunnskapen stadig utvikles. Samtidig er det min erfaring som foreleser at mange studenter opplever metodeemnene som krevende, og de synes også at det er vanskelig å forstå hensikten med dem. På bakgrunn av dette bestemte jeg meg for å skrive boken du nå holder i hånden, for å imøtekomme det behovet jeg har opplevd at studenter har: De trenger en bok som kan gjøre det lettere å forstå hva vitenskapelig tenkemåte og forskningsmetoder er, og hvorfor det er viktig. Jeg ønsker å formidle kunnskap om vitenskap og vitenskapelige metoder på en oversiktlig måte som gir mening for deg som student, og som hjelper deg til å klare deg bra på eksamen. Nerden i meg håper at du kan få noen aha-opplevelser under lesningen, og at du innimellom til og med kan ha det litt gøy.
   

   
    
     
     
     Forholdet til annen metodelitteratur
    
   

   
    Det finnes mange gode metodebøker på norsk som gir grundige innføringer i ulike metoder. Mange av dem er relativt omfattende, og mange av dem legger også vekt på å vise hvordan en selv kan gjennomføre et forskningsprosjekt, fra bachelornivå og oppover. Jeg har villet skrive en annen type bok hvor jeg legger vekt på det helt grunnleggende ved vitenskapelig tenkning og aktivitet som går forut for det å selv gjennomføre en forskningsoppgave.
   

   
    Mens metodebøker vanligvis presenterer sentrale navn innenfor de ulike metodiske retningene, vil denne boken være konsentrert om grunnleggende tenkemåter og essensen i metodene. Dette er altså et bevisst valg, og jeg understreker dette siden det gjerne forventes mange referanser til navn og litteratur fortløpende i en tekst om ulike metoder.
   

   
    Selv om jeg har lagt vekt på å gjøre teksten så lett tilgjengelig som mulig, er den noen steder krevende – det følger nødvendigvis av tematikken. Jeg anbefaler derfor at du leser noen partier flere ganger.
   

   
    
     
     
     Bokens oppbygning
    
   

   
    Boken har fire hoveddeler: vitenskapsteori, kvantitative metoder, kvalitative metoder og akademisk skriving. I alle delene er det innslag av forskningsetikk.
   

   
    I
    
     Del I
    
    om vitenskapsteori presenterer jeg en rekke sentrale begreper som danner grunnlaget for vitenskapelig aktivitet. Delen inneholder flere spørsmål til refleksjon. Dette er et grep som jeg tror gjør teksten mer tilgjengelig, og det utfordrer evnen til selvstendig tenkning og gir bedre forståelse. Spørsmålene kan en drøfte under veiledning fra faglærer, i et reflekterende kvarter i løpet av forelesninger eller i egne kollokviegrupper. En lærer ved å tenke selv
    
    
    . Som universitetslærer er jeg veldig opptatt av å legge til rette for at du tenker selv, at du skal føle på kroppen og hjernen at verden ikke består av faste, gitte sannheter. Tittelen på boken –
    
     Hvordan vet du det?
    
    – er valgt av den grunn; den synliggjør at vi stadig må stille oss spørsmålet om hva som er sikker kunnskap.
   

   
    
     Del II
    
    om kvantitative metoder tar for seg grunnbegrepene og tenkemåtene i forskning som bruker tall og direkte målinger som grunnlag for vitenskapelige konklusjoner. Illustrasjonene i denne delen er viktig for å hjelpe på forståelsen.
   

   
    
     Del III
    
    om kvalitative metoder starter med å beskrive den historiske bakgrunnen for utviklingen av en kvalitativ tilnærming til forskning. Så beskrives kvalitative metoder, som observasjon, intervju, diskursanalyse, dokumentanalyse,  casestudier, narrative analyser, systematiske litteraturoversikter og kombinerte metoder. I Del II har jeg med vilje latt teksten være gjentagende noen steder for å understreke sammenhengen mellom forskjellige temaer. Delen avsluttes med noen punkter knyttet til kombinerte metoder, eller multimetoder, som fremstiller logikken for kombinert bruk av kvantitative og kvalitative tilnærminger.
   

   
    Forskningshistorien har vært preget av ulike vitenskapsteoretiske og metodiske retningers kamp om dominans hvor motsetninger mellom kvalitative og kvantitative metoder tidligere har stått sentralt. Jeg presenterer kvantitative og kvalitative tilnærminger som likeverdige og legger vekt på å få frem at de har mange fellestrekk på tross av det som skiller dem. Valget av den ene eller den andre metoden bør kun være knyttet til spørsmål om praktiske aspekter, forskningshensikter, formuleringen av forskningsspørsmålet og ikke minst forskerens kompetanse. Kvaliteten og troverdigheten til forskningsprosessen er det sentrale, uavhengig av hvilken metode en velger. For å tydeliggjøre dette bruker jeg som eksempel en problemstilling eller et forskningsspørsmål som kan besvares ved hjelp av både kvalitative og kvantitative metoder: «Hvorfor kommer / kommer ikke studentene på forelesninger?». Denne problemstillingen vender jeg tilbake til mange steder i boken, og jeg bruker den til å få frem et nyansert bilde av sentrale begreper innenfor kvantitativ og kvalitativ forskning.
   

   
    I
    
     Del IV
    
    om akademisk skriving gir jeg konkrete råd om søk og utvalg av litteratur og om utforming av en troverdig akademisk tekst. Hva er gode strategier og uttrykksmåter, og hva bør du unngå?
   

   
    Jeg er opptatt av å synliggjøre hva du bør vite på slutten av semesteret. Derfor har jeg valgt å strukturere mesteparten av boken ved hjelp av eksamensspørsmål. Boken har 100 korte kapitler, hvor 87 av kapitteltitlene er formulert som eksamensoppgaver. Hvert kapittel besvarer spørsmålet som reises. Selv om innholdet noen steder er vanskelig, kan du alltid finne en eller flere setninger i teksten som svarer direkte på det innledende spørsmålet.
   

   
    Du vil også merke at de 87 eksamensspørsmålene inneholder begreper som ikke er intuitive (dvs. innholdet krever spesifikk kunnskap). Dette er ikke tilfeldig. Spørsmålene på eksamen i vitenskapelige metoder skal være formulert slik at de ikke gir rom for gjetninger eller intuitive antagelser.
   

   
    Det er også viktig å påpeke at selv om svarene er tett knyttet til spesifikke spørsmål, henger mange av dem sammen tematisk. Det betyr at i en typisk A-besvarelse har en klart å koble sammen flere spørsmål og laget en syntese av mange forskjellige svar fra ulike kapitler. Mitt mål er å bidra til at du oppnår dypere læring ved at du tilnærmer deg stoffet på en helhetlig måte og klarer å kombinere kunnskap fra de forskjellige temaområdene. For å få dette til, anbefaler jeg at du stadig går tilbake til tidligere spørsmål og leser disse en gang til i lys av svarene på senere spørsmål. Forståelsen oppnås med tålmodighet og systematikk og ved gjentatt frem-og-tilbake-lesning, hvor du leser teksten på nytt med nye briller.
   

   
    *
   

   
    Mitt håp er at du kommer langt med boken min, men du kommer enda lenger hvis du beveger deg videre fra mine beskrivelser og søker svar fra andre kilder. Da blir du i stand til å nyansere mine generaliseringer og gå dypere inn i de grunnleggende vitenskapsteoretiske spørsmålene. Moderne studier krever aktive studenter som er i stand til å skaffe seg kunnskap selv. Husk at det alltid er en fordel med flere kilder enn forelesere og pensumlitteratur. Og husk på at enighet om «riktig og galt» svar vanligvis bare eksisterer på et lavere kunnskapsnivå. Når kunnskapsnivået blir høyere, viskes skillet mellom helt riktig og helt galt svar delvis ut. Da er det kvaliteten på argumentasjonen, rasjonaliteten og ikke minst mengden av kunnskap som viser veien til riktig svar. I en eksamenssituasjon betyr det for meg som sensor at jeg vurderer logikken i besvarelsen, kvaliteten på argumentasjonen, kunnskapsnivået og resonnementene.
   

   
    Hvordan vet du det? Vis hvordan du har kommet frem til svarene – og kunnskapen. Mitt mål med boken er å hjelpe deg som student til et godt eksamensresultat i et krevende emne.
   

   
    Lykke til!
   

   
    Velibor Bobo Kovac
   

   
    Kristiansand, november 2022

